ZAPISNIK
s 10. sjednice Vijeća Mjesnog odbora „Pavao Šubić”
održane u ponedjeljak, 31. siječnja 2022., s početkom u 18 sati u prostoriji MO-a „Pavao Šubić” u Šubićevoj ulici 40/II

NAZOČNI ČLANOVI VIJEĆA:
Neven Penzar, Andrea Vranić, Vladimir Resnik i Roman Roland
Predsjeda: Neven Penzar, potpredsjednik Vijeća
Zapisnik vodi: Neven Penzar, potpredsjednik Vijeća

Potpredsjednik konstatira da je 10. sjednici VMO-a „Pavao Šubić” nazočno četvero od ukupno petero članova Vijeća, što znači da Vijeće može pravovaljano odlučivati, te otvara 10. sjednicu Vijeća Mjesnog odbora „Pavao Šubić”.
Na prijedlog potpredsjednika članovi Vijeća jednoglasno prihvaćaju prijedlog Dnevnog reda 10. sjednice VMO-a.


DNEVNI RED

1. Prijedlog površina za oslikavanje muralima
2. Pristigli zahtjevi za korištenje prostora VMO-a „Pavao Šubić”
3. Dežurstva u MO-u (trećeg četvrtka u mjesecu od 18 do 20 sati i rezervni termin – prvog utorka u mjesecu od 18 do 20 sati (uz najavu!))
4. Odluka o javnoj usluzi skupljanja komunalnog otpada u Zagrebu
5. Pitanja i prijedlozi




Ad 1. Prijedlog površina za oslikavanje muralima 
Potpredsjednik je članovima Vijeća pokazao fotografije koje je snimila predsjednica Vijeća Nikolina Hrust, a prikazuju zidove nagrđene grafitima. Riječ je o zidovima zgrade Holdinga okrenutim prema Martićevoj i Šubićevoj ulici te zidu koji dijeli prostor tvornice Gorica od parkirališta u Martićevoj ulici prema Derenčinovoj. Jednoglasno je mišljenje članova Vijeća MO-a da bi se ti išarani zidovi mogli uljepšati umjetničkim muralima i svi su načelno za takvu akciju. Članovi Vijeća jednoglasno su zaključili da će se kod mjerodavnih osoba u Holdingu raspitati o mogućnosti ukrašavanja umjetničkim muralima zidova unutar prolaza u zgradi Holdinga. Kad je pak riječ o zidu koji dijeli zapušteni prostor tvornice Gorica od parkirališta u Martićevoj ulici prema Derenčinovoj, članovi Vijeća dogovorili su se da će od mjerodavnih tijela doznati tko je nadležan za taj zid.


Ad 2. Pristigli zahtjevi za korištenje prostora VMO-a „Pavao Šubić”
Na adresu VMO-a „Pavao Šubić” 21. siječnja 2022. stigla su dva zahtjeva za povremeno korištenje prostorije mjesne samouprave.
Jedan su poslali Klub liječenih alkoholičara „Medveščak 1” i Klub liječenih alkoholičara „Medveščak 2” koji imaju valjano rješenje o korištenju tog prostora do 22. veljače 2022. U svom su zahtjevu napisali da bi se spomenutom prostorijom koristili svakog prvog i trećeg ponedjeljka u mjesecu od 18.00 do 21.00 sat.
Drugi je zahtjev poslala Udruga za podizanje kvalitete života psihički liječenih osoba „Putokaz”, a odnosi se na korištenje spomenutog prostora petkom od 16.00 do 19.00 sati.
Potpredsjednik je izvijestio ostale članove VMO-a da je predsjednica VMO-a Nikolina Hrust početkom siječnja ove godine poslala zahtjev Goranu Asanoviću, članu Središnjeg povjerenstva i povjerenstva za popis imovine i obveza u gradskim upravnim tijelima za Gradsku četvrt Donji grad, da se Platforma Zagreb je NAŠ! koristi prostorijom mjesne samouprave svakog drugog i četvrtog ponedjeljka u mjesecu od 18 do 20 sati.
Članovi VMO-a jednoglasno su podržali sve spomenute zahtjeve.
Jednako tako članovima MO-a nije jasno kada će se i kako uskladiti datumi početka i završetka korištenja prostorije MO-a „Pavao Šubić” koji bi jednako vrijedili za sve korisnike.

Ad 3. Dežurstva u MO-u (trećeg četvrtka u mjesecu od 18 do 20 sati i rezervni termin – prvog utorka u mjesecu od 18 do 20 sati (uz najavu!))
Članovi VMO-a jednoglasno su podržali prijedlog predsjednice VMO-a Nikoline Hrust da dežurstva članova VMO-a za građane budu svakog trećeg četvrtka u mjesecu od 18 do 20 sati te da rezervni termin bude svakog prvog utorka u mjesecu od 18 do 20 sati (uz najavu!).



Ad 4. Odluka o javnoj usluzi skupljanja komunalnog otpada u Zagrebu
Članovi VMO-a raspravljali su o Nacrtu prijedloga Odluke o javnoj usluzi skupljanja komunalnog otpada u gradu Zagrebu o kojemu se zainteresirani građani mogu izjasniti u sklopu internetskog savjetovanja od 20. siječnja do 19. veljače 2022. 
Članovi VMO-a upoznati su s načelima novog modela prikupljanja i naplate odlaganja miješanoga komunalnog otpada. U raspravi o tom modelu članovi su jednoglasno zaključili da je držanje spremnika za miješani komunalni otpad na čestici nekretnine teško ostvarivo u većini stambenih zgrada na području Mjesnog odbora „Pavao Šubić” jer većina tih zgrada nema kolni ulaz kroz koji bi radnici Čistoće mogli ući svojim vozilima i utovariti u njih otpad, a s obzirom na to da su mnogi stanari na području MO-a starije životne dobi, teško je od njih očekivati da sami iznose na ulicu spremnike s miješanim komunalnim otpadom kako bi ga radnici Čistoće mogli pokupiti. Stoga bi, prema mišljenju članova VMO-a, na području MO-a „Pavao Šubić” trebalo odrediti javne površine za tipizirane boksove za spremnike koji bi, dakako, bili pod ključem i namijenjeni samo za potrebe stanara. Članovima VMO-a prihvatljiva je i ideja o gradnji podzemnih spremnika, no istaknuli su da bi problem mogle biti podzemne instalacije.

ZAKLJUČAK
Članovi VMO-a jednoglasno su zaključili da će do 10. veljače napisati vlastite prijedloge za postavljanje spremnika za miješani komunalni otpad na području svog MO-a i poslati ih na e-adresu MO-a „Pavao Šubić”. Predsjednica i potpredsjednik VMO-a sastavit će na temelju njih zajednički prijedlog VMO-a „Pavao Šubić”, predočiti ga ostalim članovima VMO-a i, slože li se svi s njime, poslati ga na javno savjetovanje.

Ad 5. Pitanja i prijedlozi
Budući da nije bilo pitanja i drugih prijedloga, sastanak je završio u 19.30 sati.

KLASA:   024-08/22-003/261
URBROJ: 251-13-11-1-22-2
Zagreb, 31. siječnja 2022.


Potpredsjednik
Vijeća Mjesnog odbora „Pavao Šubić”

